TDEXครึ่งปีกำไรวูบ73% ดัชนีเพิ่มน้อยกว่าปี2552
&nbsp;
10 ส.ค. 2554

โพสต์ทูเดย์ — กองทุน TDEX ชี้ครึ่งปีนี้หุ้นขึ้นน้อยกว่าปีก่อน ฉุดกำไรวูบ 73%
นายสุริพล เข็มจินดา รองกรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ ในฐานะบริษัทจัดการของกองทุนเปิดไทยเด็กซ์เซ็ท 50 อีทีเอฟ (TDEX) เปิดเผยว่า ผลการดำเนินงาน 6 เดือนแรก สิ้นสุดวันที่ 30 มิ.ย. 2553 กองทุนกำไร 169.40 ล้านบาท กำไรต่อหน่วย 0.4214 บาท กำไรลดลง 73% จากช่วงครึ่งปีแรกของปี 2552 ที่มีกำไร 632.89 ล้านบาท กำไรต่อหน่วย 1.3022 บาท
นายสุริพล กล่าวว่า สาเหตุที่กำไรลดลงค่อนข้างมากเนื่องจากกองทุนมีผลกำไรที่ยังไม่รับรู้เป็นจำนวนเงิน 44.78 ล้านบาท เปรียบเทียบกับผลกำไรที่ยังไม่รับรู้ที่สูงถึง 1,011.12 ล้านบาท ในระยะเวลาเดียวกันของปีก่อน แม้ว่าจะมีผลกำไรที่รับรู้แล้วเป็นจำนวนเงิน 72.29 ล้านบาท เพิ่มขึ้นจากที่เคยมีการรับรู้ผลขาดทุนเป็นจำนวนเงิน 429.94 ล้านบาท ในระยะเวลาเดียวกันของปีก่อนในช่วงระยะเวลาดังกล่าว 
“กำไรที่ลดลงของกองทุนเป็นผลมาจากตลาดหุ้นของประเทศไทยมีการปรับตัวเพิ่มขึ้นอย่างมากในปี 2552 เมื่อเทียบกับการปรับตัวเพิ่มขึ้นของตลาดหุ้นไทยในปี 2553 นี้ จึงทำให้กำไรกองทุนลดลง” นายสุริพล กล่าว
ทั้งนี้ กองทุน TDEX เป็นกองทุนรวมอีทีเอฟใช้กลยุทธ์การบริหารกองทุนเชิงรับ เน้นลงทุนในหุ้นที่เป็นส่วนประกอบของดัชนีอ้างอิง SET50 Index
ด้านราคาหน่วยลงทุน TDEX เมื่อวันที่ 24 ส.ค. ลดลงมาปิดที่ 6.05 บาท ลดลง 3 สตางค์ หรือ 0.49% มูลค่าการซื้อขายเบาบาง 8.49 ล้านบาท